b'\n_START_ARTICLE_\nSistem za instrumentalno pristajanje\n_START_PARAGRAPH_\nSistem za instrumentalno pristajanje, znan pod angle\xc5\xa1ko kratico ILS (Instrument Landing System) pilotu omogo\xc4\x8di pristanek tudi ob slab\xc5\xa1i vidljivosti oziroma tudi v ni\xc4\x8dni vidljivosti, tako da mu pomaga poravnati letalo s pristajalno stezo. Sistem CAT IIIB omogo\xc4\x8da tudi avtomatski pristanek (ang. Autoland), \xc4\x8de je letalo pravilno opremljeno. Prvi sistem take vrste se je pojavil leta 1940.\n_START_SECTION_\nOpis sistema\n_START_PARAGRAPH_\nSistem ILS deluje s pomo\xc4\x8djo dveh antenskih sistemov ob pristajalni stezi, ki oddajata snopa radijskih signalov v smeri pravilne poti pribli\xc5\xbeevanja stezi (z naklonom 3\xc2\xb0 glede na stezo). Eden od teh antenskih sistemov je usmerjen to\xc4\x8dno v smeri pristajalne steze, drugi pa pribli\xc5\xbeno 3\xc2\xb0 navzgor. Prikazovalnik v kabini letala pilotu stalno prikazuje polo\xc5\xbeaj poti letala glede na idealno pot pribli\xc5\xbeevanja stezi. Osnovna izvedba tega prikazovalnika sta dve med seboj pravokotni \xc4\x8drti, od katerih vodoravna prikazuje vertikalni odmik od pravilne poti, navpi\xc4\x8dna pa odmik levo ali desno od sredi\xc5\xa1\xc4\x8da steze. Ko se obe \xc4\x8drti zdru\xc5\xbeita na sredini instrumenta, je letalo poravnano s stezo._NEWLINE_Poleg teh anten so na razli\xc4\x8dnih razdaljah od steze postavljene \xc5\xa1e antene za indikacijo oddaljenosti letala od steze; njihov signal je usmerjen navpi\xc4\x8dno v zrak. Ko letalo pre\xc4\x8dka radijski snop take antene (od katerih vsaka oddaja razli\xc4\x8den signal), sistem indicira pilotu, da je za dolo\xc4\x8deno razdaljo oddaljen od steze. Namesto te komponente sistema se dandanes uporabljajo tudi druge metode za merjenje razdalje, kot sta npr. radar in GPS.'